Kvennalandsliðið í fótbolta leikur í dag eina æfingaleik sinn í undirbúningi fyrir Evrópumeistaramótið sem hefst í næstu viku. Liðið mætir Póllandi ytra og leikurinn verður sýndur í beinni útsendingu á RÚV.
Flautað verður til leiks klukkan hálftvö og Ísland er talið sigurstranglegra í leiknum. Á föstudag heldur liðið til Þýskalands í æfingabúðir áður en það fer til Englands þar sem mótið er haldið. Fyrsti leikur liðsins á mótinu verður gegn Belgíu í Manchester 10. júlí.
Og meira af kvennalandsliðinu í fótbolta. Liðið er ekki lengur í efsta sæti C-riðils í undankeppni heimsmeistaramótsins, sem fram fer á næsta ári eftir að Holland lagði Hvíta-Rússland, 3-0, á heimavelli í gær. Holland er eftir leikinn með 17 stig í efsta sæti. Ísland er í öðru sæti með 15 stig en á leik til góða á móti Hvíta-Rússlandi. Holland og Ísland mætast í byrjun september í leik sem sker úr um hvort liðið fer beint á HM og hvort fer í umspil. Bæði lið eru eftir leikinn örugg um sæti í umspili.
Íslands- og bikarmeistarar Víkings unnu öruggan 6-0 sigur á Selfyssingum, sem leika í fyrstu deild, í síðasta leik 16-liða úrslita bikarkeppninnar í knattspyrnu karla í gær. Helgi Guðjónsson og Logi Tómasson skoruðu þrjú mörk hvor fyrir Víking en Selfyssingar voru manni undir stærstan hluta seinni hálfleiks.
Serena Willams sneri í gær aftur á völlinn í einliðaleik kvenna í tennis á Wimbledon-mótinu sem hófst í fyrradag. Williams, sem hefur unnið 23 risatitla á ferlinum, næstflesta allra, hefur átt í meiðslum allt síðastliðið ár. Hún mætti hinni frönsku Harmony Tan í gær og eftir spennandi og rúmlega þriggja klukkustunda leik fór Tan með sigur af hólmi. Efsta kona heimslistans, hin pólska Iga Swiatek, vann sinn leik í fyrstu umferðinni í gær líkt og Spánverjinn Rafael Nadal í karlaflokki. Bæði unnu þau Opna franska meistaramótið fyrir skömmu og eru því til alls líkleg nú.